PRAVILNIK   
o održavanju 6.Trke karića, „Karotrc 2025“

Član 1.

Ovim pravilnikom se određuju pravila trke karića, te prava i obaveze učesnika trke.

Član 2.

Takmičenje se organizuje kroz jednodnevnu trku, a pobjednici se određuju prema kriterijumima datim ovim pravilnikom.

Član 3.

Takmičenje se održava na asfaltiranoj podlozi čija je ukupna dužina oko 700m, a najmanja ukupna širina do 3,5 metara.

Dozvoljeno je zadržavanje gledalaca sa jedne strane staze po cijeloj dužini od starta do cilja i to van prostora staze koji je označen markerom (trakom). Nakon markera, niko se iz sigurnosnih razloga ne smije kretati niti zadržavati. Iz ove odredbe su izuzete službene osobe takmičenja i predstavnici sigurnosne službe.

Pristup na prostor održavanja takmičenja biće osiguran samo akreditovanim osobama.

Član 4.

**KARIĆ – VOZILO**

Karić je vozilo-igračka popularno u primorskim regijama naših prostora.

Karić se izradjuje od drvene sperpločne daske koja služi kao sjedište. Na nju su pričvršćene nepokretna zadnja osovina i pokretna prednja osovina. Na zadnjoj osovini se nalaze dva kuglična ležaja koji se nalaze van gabarita daske. Na prednjoj strain u sredini se nalazi jedan kuglični ležaj.

Prednji kuglager je veći od zadnjih, te je prednji dio karića uzdignut u odnosu na zadnji.

Član 5.

**PONAŠANJE TAKMIČARA NA STAZI**

Na takmičarskom dijelu staze:

* dopuštena je vožnja samo uz dopuštenje organizatora.
* zabranjeno je hodanje, ustajanje i guranje karića unazad, okretanje ili kretanje u smjeru suprotnom od smjera odvijanja trke
* zabranjeno je namjerno zaustavljanje karića (osim u slučaju opasnosti)
* zabranjeno je činiti opasne radnje i nepošteno se ponašati
* zabranjeno je voziti pod uticajem opojnih sredstava ili alkohola (obavezno 0,00 ‰ alkohola)
* zabranjeno je voziti bosih nogu, u majicama bez rukava (podkošulje) ili bez majice
* preporučuje se korišćenje motociklističkog kombinezona i nošenje zaštita za koljena i laktove.
* obavezno je nošenje motociklističke kacige, full face (Napomena: vazi za “Trku na vrijeme”)

Član 6.

U okviru trke karića postoje dvije vrste takmićenja: “Trka na vrijeme” i “Maškarana parada”.

**TRKA NA VRIJEME**

Član 7.

Učesnik “Trke na vrijeme” može biti svako lice starije od 14 godina, s tim da maloljetnici (lica od 14 do 18 godina) moraju imati potpisanu saglasnost roditelja ili staratelja.

Član 8.

Pobjednik “Trke na vrijeme” je onaj takmičar/i koji, poštujući sva pravila propisana ovim pravilnikom, za najkraće vrijeme stigne od starta do cilja. Nagradjuju se prva tri mjesta u svakoj klasi.

Član 9.

Učesnici se mogu takmičiti u jednoj ili obje klase:

1. K-1 jednosjed - klasa žensko/muško – vozači startuju u razmaku od 60 sekundi, a ostvareno vrijeme odredjuje takmičarsku poziciju u klasi. Nagradjuju se tri najbolja vremena.

2. K-2 dvosjed - klasa žensko/muško/mješoviti – vozači startuju u razmaku od 60 sekundi, a ostvareno vrijeme odredjuje takmičarsku poziciju u klasi. Nagradjuju se tri najbolja vremena.

Član 10.

Kotizaciju u iznosu od 10,00 eura plaća ućesnik “Trke na vrijeme” bez obzira da li se takmiči u jednoj ili obje klase.

Član 11.

Pravila izrade karića data u Članu 4. se dopunjavaju seledećim tehničkim pravilnikom:

* Upravljač ne smije biti iznad daske već samo ispod, sve osovine moraju biti drvene kao i ostali dijelovi karića osim eksera, šarafa i matica (za pričvršćivanje upravljača s osnovnom daskom) i kuglagera, to su jedini dozvoljeni metalni dijelovi.
* Prednja osovina, onim dijelom van gabarita daske, služi kao upravljač.
* U kategoriji K2 (dvosjed) dozvoljena je i ručna kočnica na zadnjem dijelu karića takođe od drveta
* Veličina kuglagera je određena dimenzijama:

\*K1 - zadnji kuglager prečnika 6cm do 8cm, a prednji 8cm do 10cm / s tim da zadnji kuglageri moraju biti manji od prednjeg!

\*K2 - zadnji kuglager prečnika 8cm do 10cm, a prednji 10cm do 12cm / s tim da zadnji kuglageri moraju biti manji od prednjeg.

Član 12.

Na dan trke, vozači moraju obaviti registraciju, za šta je potrebno da organizatoru dostave na uvid važeći lični dokument sa slikom (kako bi potvrdili svoj identitet). Ovom prilikom svaki učesnik potpisuje Izjavu o učešću u trci na sopstvenu odgovornost.

Registracija se vrši na za to predviđenom mjestu koje će biti jasno obilježeno natpisom “PRIJAVA – TRKA NA VRIJEME”.

Član 13.

Nakon obavljene prijave vozači će biti upućeni na kontrolu karića (tehnički pregled) na za to posebno označenom mjestu. Ukoliko karić prođe tehnički pregled, od strane organizatora, vozaču će biti dodjeljen startni broj za kacigu i karić.

Nakon tehničkog pregleda takmičari sa karićima će postupiti po daljim instrukcijama organizatora.

**MAŠKARANA PARADA**

Član 14.

Učesnik/ci “Maškarane parade” može biti:

* Lice starija od 14 godina, s tim da maloljetnici (lica od 14 do 18 godina) moraju imati potpisanu saglasnost roditelja ili staratelja.
* Lice mladja od 14 godina u pratnji punoljetne osobe, s tim da maloljetna lica moraju imati potpisanu saglasnost roditelja ili staratelja.

Član 15.

Na jednom maškaranom kariću može sjedati jedan ili više maškaranih učesnika.

Kotizaciju za Maškaranu paradu iznosi 10,00 eura po kariću.

Član 16.

Prilikom izrade karića moraju biti zadovoljena pravila data u Članu 4. Ovog Pravilnika. Dopušteno je da se koriste i drugi materijali za izradu volana, sjedišta, naslona, maškaranih elemenata isl.

Član 17.

Učesnici Maškarane parade kreću sa starta, u redu jedan po jedan, na znak organozatora.

Član 18.

Pobjednik/ci Maškarane parade je najmaškaraniji karić i vozač koji uspješno stigne od starta do cilja.

Ocjenjuje se cjelokupan izgled.

Nagradjuje se više takmičara / karića.

Član 19.

Na dan trke, vozači moraju obaviti registraciju za šta je potrebno da organizatoru dostave na uvid važeći lični dokument sa slikom (kako bi potvrdili svoj identitet). Ovom prilikom svaki učesnik potpisuje Izjavu o učešću u trci na sopstvenu odgovornost.

Registracija se vrši na za to predviđenom mjestu koje će biti jasno obilježeno natpisom “PRIJAVA – MAŠKARANA PARADA”.

Nakon registracije takmičari sa karićima će postupiti po daljim instrukcijama organizatora.

**PRIJAVA**

Član 20.

Prijave za takmičenje podnose se na odgovarajućem e-obrazcu / prijavi koja će biti objavljena na zvaničnoj facebook stranici organizatora - "Maškare - Herceg Novi".

Član 21.

Rok za podnošenje prijava je do 7.03.2025. godine do 24:00 časa. Organizator zadržava pravo odrediti drugačije.

Član 22.

Broj učesnika je ograničen, s toga organizator zadržava pravo odbijanja prijave i nije dužan dati bilo kakvo obrazloženje za svoju odluku.

Član 23.

Sastanak sa vozačima i probna vožnja na dan trke održaće se prema unaprijed objavljenoj satnici.  
Svi vozači “Trke na vrijeme” moraju biti prisutni na probnoj vožnji. Ovo se ne odnosi na učesnike “Maškarane parade”.

Član 24.

Cilj trke je na kraju asfaltiranog dijela na Škveru i završava zvukom pistaljke ili trube.

Organizator će uputiti takmičara na mjesto predviđeno za odlaganje karića.

Član 25.

Ako vozač prekine trku zbog mehaničkog kvara ili nekog drugog razloga, svoj karić mora odmah ukloniti sa staze, napustiti ga i postupiti po uputstvu službenog osoblja.

Ukoliko takmičar nije u mogućnosti ukloniti karić sa staze, ostavlja ga na mjestu događaja te postupa po uputstvima organizatora.

Član 26.

Svaki takmičar nastupa na svoju odgovornost.

Svaki takmičar u trci odriče se svih prava za naknadom od organizatora za sve nezgode, povrede ili štete koje bi se mogle dogoditi takmičaru ili koje takmičar može nanijeti trećim licima.

Organizator je obavezan pružiti obavezne sigurnosne mjere skladno odredbama iz "Zakona o javnom okupljanju", te angažovati redarsku službu zaduženu za sigurnost i nesmetano odvijanje manifestacije. Skladno ovome organizator ne prihvata nikakvu odgovornost prema trećim osobama.

Svi video ili audio zapisi takmičenja snimljeni od strane organizatora, vlasništvo su organizatora, te se takmičari odriču svih prava naknade.

U prostoru staze vozača, kao i cijelom dužinom staze nije dozvoljena marketinška aktivnost (npr. dijeljenje letaka, prezentacija proizvoda ili izlaganje u svrhu prodaje istih) bez saglasnosti organizatora. Svaki oblik nepoštovanja ovog člana podliježe gubitku statusa i isključenju iz takmičenja, bez prava na povrat bilo kakvih troškova i sredstava.

Član 27.

Organizator zadržava pravo izmjene i dopune ovog Pravilnika, kao i postavljanje dodatnih uslova i davanje dodatnih uputstava koje će biti njegov sastavni dio.

Organizator takođe zadržava pravo otkazivanja ili prekida takmičenja zbog objektivnih i sigurnosnih uslova ili nepredviđenih događaja i nije nikome od učesnika zbog toga dužan nadoknaditi troškove.

Učesnici će o svim izmjenama i dopunama biti obavješteni na najbrži mogući način, putem E-mail-a, službenih osoba i svih dostupnih medija.

O svim postupanjima u slučajevima koji nisu predviđeni ovim Pravilnikom odlučiće Organizator i dati saopštenje.

Član 28.

Bilo kakvo nepoštovanje ovog Pravilnika povlači za sobom kaznenu mjeru. Kaznenu mjeru određuje organizator.

Član 29.

Vozači sami snose posledice proistekle iz njihovog nepoznavanja ovog Pravilnika te neznanja vezanog za uslove ili izmjene satnice, a koje su pravovremeno donešene i objavljene na za to predviđenim mjestima.

.